****

**เลือดออกผิดปกติทางช่องคลอด สัญญาณเตือนที่ไม่ควรมองข้าม**

กรมการแพทย์ โดยโรงพยาบาลราชวิถี เตือนอย่านิ่งนอนใจ หากมีเลือดออกผิดปกติทางช่องคลอด อาจถึงขั้นเป็นมะเร็งมดลูกได้ แนะควรหมั่นตรวจสุขภาพเป็นประจำ

**นายแพทย์สมศักดิ์ อรรฆศิลป์ อธิบดีกรมการแพทย์** กล่าวว่า การมีเลือดออกผิดปกติทางช่องคลอดเกิดได้จากหลายสาเหตุ ได้แก่ **มีความผิดปกติของฮอร์โมน ภาวะเกี่ยวข้องกับการตั้งครรภ์** การติดเชื้อซึ่งก่อให้เกิดการอักเสบและมีเลือดออกได้ สาเหตุของการติดเชื้อ เช่น โรคติดต่อทางเพศสัมพันธ์ การสวนล้างช่องคลอด การติดเชื้อในอุ้งเชิงกราน ผู้หญิงในวัยที่เพิ่งเริ่มมีประจำเดือนหรือวัยใกล้หมดประจำเดือนมักมีภาวะฮอร์โมนแปรปรวน ก็เป็นสาเหตุของเลือดออกผิดปกติ มีความเครียดมากเกินไป **การออกกำลังกายอย่างหักโหม**  **ความผิดปกติเกี่ยวกับมดลูก** ในกรณีนี้จะไม่เกี่ยวกับการตั้งครรภ์ เช่น มีเนื้องอกในมดลูก เยื่อบุในโพรงมดลูกมีความผิดปกติ การติดเชื้ออักเสบของปากมดลูก มีแผลฉีกขาดในช่องคลอด หรือเป็นมะเร็งมดลูกและโรคมะเร็งปากมดลูก­

 **นายแพทย์สมเกียรติ ลลิตวงศา ผู้อำนวยการโรงพยาบาลราชวิถี** กล่าวเพิ่มเติมว่า การรักษาภาวะเลือดออกทางช่องคลอดจะขึ้นอยู่กับแต่ละสาเหตุ ได้แก่ การรักษาด้วยยาฮอร์โมนหรือยาคุมกำเนิด การรักษาด้วยการผ่าตัด เช่น การขูดมดลูก หรือการผ่าตัด โดยแพทย์จะเลือกวิธีการรักษาที่เหมาะสมกับอาการของบุคคลนั้นๆ ส่วนวิธีการป้องกันเลือดออกทางช่องคลอดทำได้โดย หมั่นตรวจสุขภาพประจำปี โดยเฉพาะผู้หญิงที่มีอายุ 35 ปีขึ้นไป ต้องระวังโรคที่มีปัญหาเกี่ยวกับมดลูก รักษาความสะอาดอวัยวะเพศเพื่อป้องกันการติดเชื้อ ออกกำลังกายอย่างสม่ำเสมอและไม่หักโหม หาเวลาพักผ่อนทำกิจกรรมเพื่อคลายเครียด รับประทานอาหารให้ถูกสุขลักษณะ หากมีเลือดออกผิดปกติควรรีบพบแพทย์เพื่อรับการรักษาและไม่ซื้อยารับประทานเอง

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

 **#**กรมการแพทย์ #โรงพยาบาลราชวิถี **#**เลือดออกผิดปกติทางช่องคลอด

-ขอขอบคุณ-

19 พฤษภาคม 2563